Chris Hani Baragwanath-hospitaal al 2 jaar sonder vaste uitvoerende hoof | Jislaaik.com
Die Chris Hani Baragwanath-hospitaal in Soweto het al die afgelope twee jaar nie 'n vaste uitvoerende hoof nie.
Die vorige hoof, dr. Sandile Mfenyana, is volgens Jack Bloom, DA-woordvoerder vir gesondheid in Gauteng, sonder verduideliking deur Qedani Mahlangu, voormalige Gautengse LUR vir gesondheid, verwyder.
Bloom sê dr. Sifiso Maseko, die waarnemende uitvoerende hoof, is al vir twee jaar in beheer, maar beskik nie oor die ferm leierskap wat nodig is om die gehalte van behandeling vir pasiënte te verbeter nie.
" 'n Permanente aanstelling is nie gedoen nie, ondanks beloftes deur dr. Gwen Ramokgopa, huidige LUR vir gesondheid," sê Bloom.
Volgens hom sê Ramokgopa die pos is geadverteer, waarvoor die sluitingsdatum 15 Desember 2016 was. Vier aansoeke is ontvang en niemand is aangestel nie.
Lesemang Matuka, woordvoerder van die departement, sê hulle het 'n bekwame waarnemende uitvoerende hoof wat die hospitaal goed bestuur.
"Die proses om 'n permanente aanstelling te doen is aan die gang," sê hy.
Intussen het Hendrietta Bogopane-Zulu, adjunkminister van maatskaplike ontwikkeling, haar woede oor die hospitaal op haar persoonlike Facebook-blad uitgespreek nadat haar suster Vrydag in die hospitaal dood is.
"Ek is baie kwaad. Ons suster is gisteroggend dood nadat ons die hele nag by ongevalle by Bara gesit het sonder dat ons gehelp is, ten spyte van braking en diarree, tot op 'n punt waar sy bewusteloos daar gelê het totdat sy dood is," lui die inskrywing.
Bogopane-Zulu sê wat haar hart breek, is dat sy (die oorlede suster) die ouer suster van hul broer is wat in die Life Esidimeni-tragedie dood is.
Die departement wou nie kommentaar lewer oor die dood van Bogopane-Zulu se suster nie en sê dit is vertroulike inligting tussen die dokter en die pasiënt.